Cisse-scoring reddet QPR på hjemmebane
Det var ingen tvil om at det var to bunnlag som møttes lørdag. Det bar også den første omgangen preg av. Ingen av lagene var villige til å sende mange i angrep og kampen var full av feilpasninger. Reading tok etter hvert over i innledningen og fikk en scoring da QPR-forsvaret sviktet totalt etter 16 minutter. Shaun Morrison fikk vinne to hodedueller i feltet og headet i tverrliggeren. Ballen spratt ut igjen og Readings Kaspar Gorkss kastet seg rundt. Med venstrefoten avsluttet han mellom hendene på en fomlende Julio Cesar og i nettet. QPR slo etter hvert tilbake med et frispark av høy klasse fra Esteban Granero. Fra rundt 20 meter skrudde han ballen forbi muren og mot vinkelen. Men gjestenes 22 år gamle keeper Alex McCarthy kastet seg så lang han var og fikk slått ballen i tverrliggeren og ut. Det kom ingen flere store sjanser før lagene gikk i garderoben til pause.Djibril Cisse hadde ingen stor kamp for QPR, men den utskjelte spissen fikk skrevet seg på scoringslista. Jose Bosingwa la inn fra høyre og i boksen var Cisse sterk. Han rev seg løs og nærmest sklitaklet inn utligningen, drøyt 20 minutter etter pause. Begge lagene fosset i angrep ved hver mulighet, noe som resulterte i mange feilpasninger og lite fint spill. Adel Taarabt var i slag for QPR, men sviktet når han fikk sjansen. Syv minutter før full tid dro han seg inn i feltet og kunne plassere ballen i mål. Men en god McCarthy slengte ut foten på det svake skuddet og forhindret scoring. Kampen fortsatte i høyt tempo de siste minuttene, men det ble aldri flere mål.
(QPR - Reading 1-1) Djibril Cisse (31) og QPR fikk med seg ett poeng på Loftus Road, men står fortsatt uten seier i årets Premier League.